εκπαιδευτικό+λογισμικό

**Εκπαιδευτικά λογισμικά**
Τα προγράμματα διδασκαλίας με τη βοήθεια υπολογιστή (**Computer Assisted Instruction-CAI**) είναι εκπαιδευτικά λογισμικά τα οποία αναλαμβάνουν εν μέρει ή εξολοκλήρου την παροχή πληροφοριών, τη διδασκαλία των εννοιών και κατά συνέπεια όλης πρακτικά της διδακτέας ύλης σε ένα συγκεκριμένο γνωστικό αντικείμενο. Παράλληλα, εμπεριέχουν μια διαδικασία αξιολόγησης των γνώσεων και των δεξιοτήτων που αποκτήθηκαν από τους μαθητές μετά το πέρας της χρησιμοποίησής τους. Υποκαθιστούν τον εκπαιδευτικό αναλαμβάνοντας την παρουσίαση της ύλης και το έργο της αξιολόγησης του μαθητή, θέτοντας ερωτήματα και δίνοντας ασκήσεις αποτίμησης για τις γνώσεις που έχουν αποκτηθεί. Επιτρέπουν στο μαθητή να εργάζεται με τους δικούς του ρυθμούς παρέχοντας εξατομίκευση της διδασκαλίας. Όμως, έχουν περιορισμένη προσαρμογή στις ιδιαιτερότητες και στις γνώσεις του κάθε μαθητή. Η διδακτική τους σχεδίαση, αλλά και γενικότερα η παιδαγωγική τους προσέγγιση βασίζεται στη σχολή της συμπεριφοράς, και στην πιο σύγχρονη τουλάχιστον εκδοχή τους ακολουθεί το μοντέλο του διδακτικού σχεδιασμού. Ένας άλλος τρόπος διδασκαλίας είναι τα ηλεκτρονικά βιβλία.